মাঠে নামার আগেই সাজঘরের কথা ফাঁস করে দিলেন হার্দিক পাণ্ড্য। টুইটারে একটি ছবি পোস্ট করেছেন তিনি। সেই ছবিতেই সাজঘরের গোপন কথা বেরিয়ে এল। আর তাতেই সবাই জেনে গেলেন শ্রীলঙ্কার বিরুদ্ধে প্রথম টেস্টে কী দল নামাতে চলেছেন বিরাট কোহলি।
হার্দিক পাণ্ড্যকে নিয়ে কম কালি খরচ হয়নি সংবাদমাধ্যমে। চ্যাম্পিয়ন্স ট্রফির ফাইনালে পাকিস্তানের পাহাড়প্রমাণ রান তাড়া করতে নেমে হতশ্রী ব্যাটিং পারফরম্যান্সের নজির রাখেন ভারতীয় ব্যাটসম্যানরা। একমাত্র হার্দিক পাণ্ড্যই আলো জ্বালান ভারতের অন্ধকারাচ্ছন্ন ড্রেসিং রুমে।
রোহিত শর্মা, বিরাট কোহলি, মহেন্দ্র সিংহ ধোনির মতো ব্যাটসম্যানদের ‘অয়ারাম, গয়ারাম’ ব্যাটিং দেখে হতাশ হন ভারতের সমর্থকরা। পাণ্ড্যর ব্যাটিং ‘খোলা হাওয়া’ বয়ে আনে। কিন্তু পাণ্ড্যর ভাগ্য খারাপ ছিল। ৭৬ করে রান আউট হয়ে ফিরতে হয় তাঁকে। ভাগ্যের সাহায্য পেলে সেঞ্চুরিও হাঁকাতে পারতেন তিনি। সতীর্থ রবীন্দ্র জাদেজার অসহযোগিতার জন্য শেষমেশ রান আউট হতে হল ভারতের এই অলরাউন্ডারকে। জাদেজা বল ঠেলে নিজে তো ক্রিজ ছাড়লেনই না, সেই সঙ্গে নন স্ট্রাইক এন্ড থেকে ডেকে আনলেন পাণ্ড্যকে। জাদেজার সঙ্গে ভুল বোঝাবুঝিতে শতরান মাঠে রেখে প্যাভিলিয়নে ফিরতে হল ভারতের তরুণ অলরাউন্ডার পাণ্ড্যকে।

এহেন পাণ্ড্যকে শ্রীলঙ্কার বিরুদ্ধে টেস্ট সিরিজে ডাকা হয়েছে। এদিন টেস্টের সাদা পোশাক পরিহিত ছবি পোস্ট করেছেন পাণ্ড্য। আর তাতেই বোঝা যাচ্ছে, পাণ্ড্য নামবেন প্রথম টেস্টে। সেই ছবির নীচে পাণ্ড্য লিখেছেন, ছেলেবেলা থেকেই টেস্ট খেলা তাঁর স্বপ্ন। অবশেষে সেই স্বপ্ন সফল হতে চলেছে ভারতের এই অলরাউন্ডারের। এখন সোশ্যাল সাইটের যুগ। খেলতে নামার আগেই অনেক খবর ছড়িয়ে পড়ে। এক্ষেত্রেও তাই হল। পাণ্ড্য আগেভাগেই সাংবাদিকদের কাজটা সহজ করে দিলেন। নাহলে অন্ধকারে ঢিল মারতে হতো। অবশ্য ভারত অধিনায়ক বিরাট কোহলি সাংবাদিক বৈঠকে জানিয়ে দিয়েছেন, পাণ্ড্য প্রথম টেস্টে খেলবেন। উল্লেখ্য, জ্বরে আক্রান্ত লোকেশ রাহুল। তিনি দলের সঙ্গে গলে যাননি। ফলে ওপেন করতে দেখা যাবে অন্য কাউকে।